text: Былога работніка пракуратуры асудзілі да шасці гадоў калоніі за перадачу інфармацыі аб сілавіках пратэсным рэсурсам
  Палітзняволенага жыхара Жлобіна асудзілі да трох год калоніі па "справе Зельцэра"
  "Справу Вясны" накіравалі ў суд. Хутка палітзняволеных праваабаронцаў пачнуць судзіць
  Палітвязня асудзілі на тры гады калоніі за паведамленне ў Telegram
  Палітвязня са Светлагорска асудзілі на 2,5 гады калоніі па "справе Зельцэра"
  Новае "экстрэмісцкае фармаванне" і "экстрэмісцкія" матэрыялы: хроніка пераследу 28 лістапада
  "Цюльпан правоў чалавека": "Вясна" ўвайшла ў топ-3 намінантаў прэміі
  Больш за паўтара года за кратамі, адмовіўся падпісваць прашэнне аб памілаванні. Падтрымайце палітвязня Андрэя Пачобута
  Апошняе
  Следчыя шукаюць доказы па крымінальнай справе ў сваякоў новаполацкай актывісткі “Руха за свабоду” Панядзелак, 28 Лістапад 2022
  Пачалі судзіць кіраўніка аршанскага незалежнага прафсаюза Панядзелак, 28 Лістапад 2022
  Хутка пачнецца суд па справе праваабаронцаў “Вясны" Панядзелак, 28 Лістапад 2022
  Улады правялі форум мілітарысцкіх моладзевых арганізацый Панядзелак, 28 Лістапад 2022
  Валянціна Болбат, актывістка з Верхнядзвінску, пад арыштам Нядзеля, 27 Лістапад 2022
  Вы тут:
  Галоўная
  Дыскрымінацыя
  Альгерд Бахарэвіч у Віцебску: Пытаньне жаночай роўнасьці вельмі актуальнае
  Панядзелак, 23 Кастрычнік 2017
  Альгерд Бахарэвіч у Віцебску: Пытаньне жаночай роўнасьці вельмі актуальнае
  Друкаваць
  Эл. пошта
  Ацаніць гэты матэрыял
  1
  2
  3
  4
  5
  (0 галасоў)
  Альгерд Бахарэвіч у горадзе Альгерда. Падчас выступу
  Ці варта беларускім жанчынам забіваць мужчын і захопліваць старажытныя замкі дзеля таго, каб заявіць пра свае правы?.. Падчас літаратурнай імпрэзы з удзелам вядомых беларускіх і нарвэскіх аўтараў гаворка вялася ня толькі пра прыгожае пісьменства, але і пра беларускі сэксізм. Сустрэча прайшла ў віцебскай краме “Князь Вітаўт” 19 кастрычніка.
  У літаратурнай імпрэзе бралі ўдзел аўтар нашумелага раману “Белая муха – забойца мужчын” Альгерд Бахарэвіч, беларускія паэткі Вальжына Морт і Юлія Цімафеева, нарвэскія літаратары Крысьціян К’ельструп і Ары Бэн. Сустрэча ладзілася ў межах кампаніі “Наша Пяцісот-годнасьць”, якая, нагадаем, прысьвечана 500-гадоваму юбілею кнігадрукаваньня ў Беларусі.
  Асноўнай нагодай стаўся выхад у сьвет новага нумару інтэрнэт-часопіса перакладной літаратуры “ПрайдзіСвет” (№19). Сьвежы “ПрайдзіСвет” цалкам прысьвечаны сучаснай нарвэскай літаратуры. У Віцебску яго прэзэнтавала рэдактарка часопісу Юлія Цімафеева. Перад слухачамі выступілі таксама аўтар прадмовы да нарвэскага нумару Крысьціян К’ельструп і адзін з аўтараў – пісьменьнік і мастак Ары Бэн.
  Імпрэза прайшла у краме “Князь Вітаўт”
  Вядомая беларуска-амэрыканская паэтка Вальжына Морт, якая ўпершыню наведала Віцебск, прачытала некалькі вершаў, у тым ліку – з новай кніжкі “Эпідэмія ружаў”, а таксама – легендарную “Беларускую мову” (“Нават нашыя маці ня знаюць, як мы зьявіліся ў сьвет…”).
  Вальжына Морт чытае вершы з новай кнігі “Эпідэмія ружаў”
  Пісьменьнік Альгерд Бахарэвіч пазнаёміў прысутных з перакладам свайго раману “Белая муха – забойца мужчын” на расейскую мову. Паведаміў, што на мове арыгінала (па-беларуску) раман вытрымаў ужо некалькі выданьняў. “Белая муха” выйшла ў сьвет напрыканцы 2015 году і набыла папулярнасьць ня толькі праз захапляльны сюжэт, але і як першы фэміністычны раман у беларускай літаратуры, створаны мужчынам.
  Бахарэвіч: Пераможцаў у гэтай гісторыі няма…
  Ці сапраўды ў Беларусі ўсё так кепска з правамі жанчын, што варта брацца за зброю, як гэта зрабіла галоўная гераіня раману?.. Тэма жаночай роўнасьці, як запэўнівае Бахарэвіч, застаецца вельмі актуальнай.
  – Праблема ў тым, што ў гісторыі пра такія рэчы, як жаночая роўнасьць, заўжды казалі: давайце спачатку вырашым нешта важнае, а гэта пакінем на потым. Маўляў, будзе яшчэ свой час для гэтага. І так было заўжды. Гэтыя праблемы ніколі не ўспрымаліся як самыя актуальныя. І трэба было, каб нехта ўзяў і зрабіў гэта тут і цяпер: выцягнуў бы гэтыя праблемы і паставіў іх на першае месца. Я паспрабаваў гэта зрабіць, - патлумачыў Альгерд Бахарэвіч.
  Альгерд Бахарэвіч падчас дыскусіі
  – У Беларусі шмат праблем, шмат болевых кропак. Пра мову напісана шмат, шмат напісана пра палітыку. А вось пра жаночую роўнасьць казаць баяцца… - дадаў.
  Што да адкрытага фіналу раману і выратаваньня галоўнай гераіні, прызнаўся, што ён не аматар закрытых канцовак.
  – Пераможцаў у гэтай гісторыі няма, і таму Белая Муха мусіла застацца жывая, а замак мусіў зьнікнуць. Усё як бы вярнулася да пачатку, нічога вонкава не зьмянілася. Але ўдзельнікі гэтай гісторыі зьмяніліся ўнутрана. Я наогул не аматар закрытых фіналаў. Як правільна заўважыла Вальжына Морт, літаратура ня мусіць даваць адказаў, але толькі ставіць пытаньні, - заўважыў аўтар.
  Вальжына Морт: Фэмінізм – гэта ня толькі пра жанчын
  Пра сэксізм, які пануе ў Беларусі, выказалася і Вальжына Морт, якая, дарэчы, стала жыве ў ЗША.
  Вальжына Морт выказала думкі пра сэксізм у Беларусі
  – Ведаеце, калі гуляеш па парку любога беларускага гораду і чуеш ад якой-небудзь маладой маці фразы кшталту “Ну ты же мальчик” ці “Ну ты же девочка”, то разумееш, што фэмінізм – гэта ня толькі пра жанчын. Такое патрыярхальнае грамадзтва насамрэч губіць ня толькі жанчын – і мужчынаў таксама. І калі мы кажам свайму сыну “Ну ты же мужык…” – гэта жудасна. Гэтак ламаюцца людзі, - мяркуе паэтка.
  Юлія Цімафеева: Жанчын не ўспрымаюць усур’ёз
  Паэтка і рэдактарка “ПрайдзіСвету” Юлія Цімафеева нагадала, што праблема жаночай дыскрымінацыі актуальная ня толькі ў Сінявокай, але ва ўсім сьвеце. Узгадала пра нядаўні флэшмоб галівудзкіх акторак, якія ў розныя часы зазналі сэксуальныя дамаганьні з боку мужчын-кіназорак.
  Выступае паэтка Юлія Цімафеева
  – І ў нас таксама вельмі шмат чаго не раскрыта. Можа, мужчыны не зусім бачаць гэтую праблему і не разумеюць яе. Але зараз паўсюль начальнікі прыстаюць да сваіх падначаленых. І жанчын не ўспрымаюць усур’ёз. Ты мусіш нейкім чынам даказваць, што ты нечага вартая.
  Ты мусіш быць у два разы лепшай за мужчыну, каб цябе нарэшце заўважылі, - сьцьвярджае паэтка.
  Заўважыла таксама, што трэба казаць і пра няроўнасьць у сфэры культуры.
  – Як мы вывучаем нашу гісторыю? Мы вывучаем жыцьцё князёў, тых, хто забіваў. І Альгердава кніжка таксама пра гэта. Пра князя, які забівае, але лічыцца героем. Які гвалтуе – і лічыцца героем. Гэта такое бачаньне гісторыі: гвалт – вайна – гвалт – рэвалюцыі – забойствы і г.д. Уся гісторыя – пра забойства. І гэта мы называем гераізмам! А я б, напрыклад, хацела ведаць, калі былі прыдуманыя акуляры альбо гадзіньнікі. На жаль, гэтага ў школе не вывучаем… - кажа Юлія Цімафеева.
  Дарэчы, у якасьці арганізатара, яна запрасіла ўсіх удзельнікаў імпрэзы ў Віцебску на літаратурны фэстываль “Знак роўнасьці”, які пройдзе ў лістападзе ў Менску.
  Досьвед чытаньня. Пра тое, як мы рухаемся ў чыёйсьці галаве
  Падчас сустрэчы ў краме “Князь Вітаўт” вялося і пра мэтафізыку верша, і пра недахоп драматычных тэкстаў для чытаньня. Закранулі і праблему прадстаўленасьці сучаснай беларускай літаратуры ў школьнай праграме. Што насамрэч чытаюць старэйшыя школьнікі і ці ўмеюць яны наогул чытаць?
  На думку Юліі Цімафеевай, трэба “гаварыць пра тое, што блізка дзецям”, але “сама мэтодыка вывучэньня літаратуры страшэнна састарэла”.
  Юлія Цімафеева і Альгерд Бахарэвіч
  – Гэта XIX-е стагодзьдзе нейкае, хаця людзі ўжо жывуць у XXI-м. Канечне, добрая кніга насамрэч можа чытацца ў любы час. Бо яна гаворыць пра чалавека і пра тое, хто ён такі. І школьным настаўнікам трэба шукаць гэтыя кропкі судакрананьня. Калі гэтых кропак няма, значыцца, такая кніжка ў школе не патрэбная”, - мяркуе Юлія Цімафеева.
  Вальжына Морт, у сваю чаргу, зазначыла, што гэтак, “як выкладалі літаратуру нам”, рабіць нельга. Бо ў выніку мы папросту ня ўмеем чытаць кнігі.
  – А гэтаму трэба вучыцца, бо мы з гэтым не нараджаемся. Мы бярэм кніжку і ня ведаем, што з гэтым рабіць. А настаўніца запытваецца: “У чым тут сэнс?” Альбо: “А што хацеў сказаць аўтар?” Вось у чым праблема! Хаця пра тэкст трэба казаць як пра досьвед, пра прастору, пра тое, як мы рухаемся ў чыёйсьці галаве. Тэкст не дае аніякіх адказаў. Адзінае пытаньне, якое можна ўзьняць, гэта: “А якія тут пытаньні ўзьнятыя?” І не шукаць адказаў. Пытаньні вечныя – адказы ў кожнага пакаленьня будуць розныя”, - падсумавала Вальжына Морт.
  “Белая муха” – твор не для школы?..
  Між тым, Альгерд Бахарэвіч катэгарычна заявіў, што ягоная “Белая Муха – забойца мужчын” – рэч шкодная для школьнікаў. Таму мае на вокладцы пазнаку ўзроставага абмежаваньня (18+).
  – Сучасная літаратура мусіць адказваць на выклікі часу, ціснуць на балючыя кропкі ў грамадзтве, якія ў нас ёсьць, якіх у нас вельмі шмат. І калі яна на іх сапраўды цісьне, то даваць усё гэта дзецям нельга, бо іх гэта будзе траўмаваць”, - зазначыў.
  Ці купіў хто з віцебскіх школьнікаў “Белую Муху” ў гэты дзень, немаведама. Але пасьля імпрэзы сапраўды можна было набыць кнігі з аўтарскімі аўтографамі, а таксама зрабіць сэлфі на фоне беларускай Пагоні. Без аніякай дыскрымінацыі і сэксізму.
  Зьміцер Міраш , фота аўтара
  Апублікавана ў Дыскрымінацыя , Культурныя правы
  Тэгі:
  Альгерд Бахарэвіч
  Юлія Цімафеева
  Вальжына Морт
  Нарвэгія
  літаратура
  ПрайдзіСвет
  гендэрная роўнасьць
  Віцебск
  князь Вітаўт
  Яшчэ ў гэтым разьдзеле: « Саюз беларускіх пісьменьнікаў не запрасілі ў Полацак на сьвята беларускага пісьменства Віцебскіх маладзёнаў заклікалі задумацца аб праблеме дыскрымінацыі »
  Вярнуцца ў пачатак
  © 2011 - 2022 Віцебская вясна. Пры выкарыстаньні матэрыялаў абавязковая гіпэрспасылка. Email: info@vitebskspring.org